62018TJ0261_RES
Predmet T-261/18
Roxtec AB
protiv
Ureda Europske unije za intelektualno vlasništvo
Presuda Općeg suda (drugo vijeće) od 24. rujna 2019.
„ Žig Europske unije – Postupak za proglašavanje žiga ništavim – Figurativni žig Europske unije koji prikazuje crni kvadrat koji sadržava sedam plavih koncentričnih kružnica – Apsolutni razlog za odbijanje – Znak koji se sastoji samo od oblika proizvoda potrebnog za ostvarenje nekog tehničkog rezultata – Članak 7. stavak 1. točka (e) podtočka ii. Uredbe (EU) 2017/1001”
Žig Europske unije – Definicija i stjecanje žiga Europske unije – Apsolutni razlozi za odbijanje – Znakovi koji se sastoji isključivo od potrebnog oblika proizvoda za postizanje tehničkog rezultata – Pojam – Tumačenje u skladu s povezanim općim interesom
(Uredba Europskog parlamenta i Vijeća 2017/1001, čl. 7. st. 1. t. (e) podt. ii.)
(t. 26.-29.)
Žig Europske unije – Definicija i stjecanje žiga Europske unije – Apsolutni razlozi za odbijanje – Znakovi koji se sastoji isključivo od potrebnog oblika proizvoda za postizanje tehničkog rezultata – Utvrđivanje bitnih značajki znaka – Razlikovni karakter elemenata znaka ili razlikovni karakter stečen uporabom znaka – Nepostojanje utjecaja
(Uredba Europskog parlamenta i Vijeća 2017/1001, čl. 7. st. 1. t. (e) podt. ii. i čl. 7. st. 3.)
(t. 30.-33., 38., 51., 53., 58.-64.)
Žig Europske unije – Definicija i stjecanje žiga Europske unije – Apsolutni razlozi za odbijanje – Znakovi koji se sastoji isključivo od potrebnog oblika proizvoda za postizanje tehničkog rezultata – Ocjena bitnih značajki u odnosu na tehničku funkciju proizvoda
(Uredba Europskog parlamenta i Vijeća 2017/1001, čl. 7. st. 1. t. (e) podt. ii.)
(t. 34., 35.)
Žig Europske unije – Odricanje, opoziv i ništavost – Apsolutni razlozi za ništavost – Registracija protivna članku 7. stavku 1. točki (e) podtočki ii. Uredbe 2017/1001 – Figurativni žig koji prikazuje crni kvadrat koji sadržava sedam plavih koncentričnih kružnica
(Uredba Europskog parlamenta i Vijeća 2017/1001, čl. 7. st. 1. t. (e) podt. ii. i čl. 59. st. 1. t. (a))
(t. 45., 65., 74.-77., 86., 92.)
Žig Europske unije – Definicija i stjecanje žiga Europske unije – Apsolutni razlozi za odbijanje – Znakovi koji se sastoji isključivo od potrebnog oblika proizvoda za postizanje tehničkog rezultata – Iznimka – Stjecanje razlikovnog karaktera uporabom – Neprimjenjivost
(Uredba Europskog parlamenta i Vijeća 2017/1001, čl. 7. st. 1. t. (e) podt. ii. i čl. 7. st. 3.)
(t. 52)
Žig Europske unije – Definicija i stjecanje žiga Europske unije – Apsolutni razlozi za odbijanje – Znakovi koji se sastoji isključivo od potrebnog oblika proizvoda za postizanje tehničkog rezultata – Percepcija prosječnog potrošača – Utjecaj
(Uredba Europskog parlamenta i Vijeća 2017/1001, čl. 7. st. 1. t. (e) podt. ii.)
(t. 54.-56.)
Kratak prikaz
Opći sud je u presudi Roxtec/EUIPO – Wallmax (Prikaz crnog kvadrata koji sadržava sedam plavih koncentričnih kružnica) (T-261/18), donesenoj 24. rujna 2019., odbio tužbu podnesenu protiv odluke Ureda Europske unije za intelektualno vlasništvo (EUIPO) kojom je potonji proglasio ništavim figurativni žig koji prikazuje crni kvadrat koji sadržava sedam plavih koncentričnih kružnica.
U ovom je slučaju društvo Roxtec taj žig registriralo za „plastične ili gumene penetracijske brtve za kabele i cijevi”. EUIPO je prihvatio zahtjev za proglašavanje tog žiga ništavim koji je podnijelo društvo Wallmax s obrazloženjem da se navedeni žig sastoji samo od oblika potrebnog za ostvarenje nekog tehničkog rezultata.
Opći se sud u toj presudi morao izjasniti o pojmu „bitna obilježja” znaka koji se sastoji od oblika za potrebe primjene apsolutnog razloga za odbijanje iz članka 7. stavka 1. točke (e) podtočke ii. Uredbe 2017/1001. (
1
)
Opći je sud najprije podsjetio na to da pravilna primjena navedenog članka podrazumijeva da tijelo koje odlučuje o prijavi za registraciju znaka kao žiga pravilno utvrdi bitna obilježja tog znaka. Međutim, izraz „bitna obilježja” ne upućuje na pojam „razlikovni elementi” znaka, nego samo na pojam „najvažniji elementi znaka” koje treba utvrditi u svakom pojedinom slučaju.
Opći sud je zatim istaknuo da prilikom tog utvrđivanja percepcija relevantne javnosti nije ni nužna ni odlučujuća i može, u najboljem slučaju, biti relevantan kriterij za ocjenu nadležnog tijela kada utvrđuje bitna obilježja znaka, a da pritom nije odlučujuć. Naime, u okviru utvrđivanja bitnih obilježja znaka koji se sastoji od oblika, za razliku od analize koja se provodi prilikom ocjene razlikovnog karaktera znaka, percepcija relevantne javnosti namijenjena je samo utvrđivanju toga koji se elementi percipiraju kao najvažniji upravo s ciljem da se omogući ispitivanje funkcionalnosti predmetnog oblika. (
2
) (
3
)
Osim toga, Opći sud je podsjetio na to da, iako je oblik proizvoda potreban za ostvarenje tehničkog rezultata stekao razlikovni karakter svojom uporabom, zabranjeno ga je registrirati kao žig. (
4
) Usto, Opći je sud utvrdio da do ocjene je li priroda bitnog obilježja „ukrasna”, „maštovita” ili „arbitrarna” dolazi tek u drugoj fazi analize, koja se odnosi na funkcionalnost prethodno utvrđenih bitnih obilježja znaka, a ne u prvoj fazi koja se odnosi na utvrđivanje bitnih obilježja znaka.
Slijedom toga, Opći sud je zaključio da ni razlikovni karakter elemenata znaka ni razlikovni karakter stečen uporabom znaka nisu relevantni za utvrđivanje njegovih bitnih obilježja u svrhu primjene članka 7. stavka 1. točke (e) podtočke ii. Uredbe 2017/1001.
Opći sud je ovom slučaju potvrdio, kao prvo, EUIPO-ov zaključak prema kojemu su koncentrične kružnice bitno obilježje spornog znaka. Kao drugo, Opći je sud presudio da je EUIPO pravilno zaključio da se sporni žig sastoji od oblika predmetnog konkretnog proizvoda, odnosno dvodimenzionalnog prikaza prednje površine modula za brtvljenje koji prikazuje krajeve uklonjivih koncentričnih slojeva za brtvljenje koji sačinjavaju unutrašnjost cilindrične šupljine navedenog modula. Naposljetku, Opći je sud odbio tužiteljev argument prema kojem sporni žig ne uključuje obilježja koja su potrebna i neophodna za funkcioniranje i uporabu predmetnog proizvoda.
(
1
)	Uredba (EU) 2017/1001 Europskog parlamenta i Vijeća od 14. lipnja 2017. o žigu Europske unije (SL 2017., L 154, str. 1.)
(
2
)	U smislu članka 7. stavka 1. točke (e) podtočke ii. Uredbe 2017/1001.
(
3
)	U smislu članka 7. stavka 1. točke (b) Uredbe 2017/1001.
(
4
)	U smislu članka 7. stavka 3. Uredbe 2017/1001.